Roberto Mouzo (vas, Boca Juniors) ja Ramón Díaz (River Plate) 1981 *Superclásicossa*.

  

**Superclásico** (myös **El Superclásico**) on jalkapallon derby-ottelu, jossa kohtaavat argentiinalaiset Buenos Airesista kotoisin olevat Boca Juniors ja River Plate. Seurat ovat Argentiinan suurimmat ja menestyneimmät seurat. Yli puolet argentiinalaisista kannattaa jompaa kumpaa.

Superclásico on yksi maailman kiihkeimmistä ja jännittävimmistä derbyistä.. Esimerkiksi englantilainen *The Observer* -sanomalehti valitsi sen näkemisen yhdeksi 50 urheiluteosta, jotka ihmisen pitäisi kokea ennen kuolemaansa, ja *The Telegraph* -sanomalehti rankkasi sen maailman suurimmaksi derbyksi. Kohtaamisia on leimannut myös kannattajien väkivaltaisuudet.

Boca Juniors ja River Plate ovat kohdanneet toisensa yhteensä yli 200 kertaa Argentiinan liigassa, Copa Libertadoresissa ja muissa virallisissa otteluissa.

Tausta ja historia
------------------

*Superclásico* vuodelta 1931.
Riverin Angel Labruna kuljettamassa palloa joukkueiden kohtaamisessa 1951.
Derby juontaa juurensa 1900-luvun alkuun, jolloin River Plate ja Boca Juniors perustettiin Buenos Airesin La Bocassa. Vuonna 1901 kahden seuran yhdistyessä muodostunut River Plate muutti kuitenkin pian perustamisensa jälkeen vauraammalle Nuñezin alueelle ja seuran kannattajakunta on erityisesti keskiluokkaista. Kolme vuotta myöhemmin perustettu Boca Juniors on taas ollut nimenomaan työläisten seura. Luokkaerot ja sosiaalinen asema ovat lietsoneet jännitteitä kannattajien välille. Bocan kannattajat pilkkaavat *Miljonääreiksi* (esp. *Los Millonarios*) kutsutun Riverin faneja heidän otaksutusta hemmotellusta kasvatuksesta ja pelkuruudesta. Riverin kannattajat puolestaan haukkuvat Bocan kannattajia sioiksi ja roskankerääjiksi viitaten La Bocan köyhyyteen.

Erilaiset väkivaltaisuudet ovat leimanneet seurojen kohtaamisia. Seurojen kannattajien välisissä yhteenotoissa on kuollut lukuisia ihmisiä. Esimerkiksi 1994 Bocan kannattajat hyökkäsivät Riverin 2–0 voittoon päättyneen Superclásicon jälkeen Riverin kannattajia kuljettaneeseen bussiin ja kaksi Riverin kannattajaa kuoli.

Vuonna 2015 Boca suljettiin Copa Libertadoresista, kun sen kannattajat hyökkäsivät neljännesvälieräottelun tauolla pippurikaasulla River Platen pelaajien kimppuun. Vuoden 2018 Copa Libertadoresin finaalin toinen osa puolestaan siirrettiin pelattavaksi Espanjaan, kun alkuperäinen Riverin kotiottelu peruttiin seuran kannattajien hyökättyä Bocan pelaajia kuljettaneen bussin kimppuun ja kaksi pelaajaa joutui sairaalaan.

Vuonna 1968 seurojen kohtaaminen Riverin Estadio Monumentalilla päättyi *Puerta 12* -tragediaan, jossa kuoli 74 ja loukkaantui yli 150 Boca-kannattajaa. Onnettomuudesta tehdyt raportit ovat osin ristiriitaisia ja virallisessa raportissa ei nimetty ketään syylliseksi. Useimpien raporttien mukaan Bocan kannattaja pudottivat palavia Riverin bannereita ja paperia alempaan katsomonosaan, mikä aiheutti katsojien paniikin ja paon kohti uloskäyntejä. Kannattajat yrittävät paeta kapeaa käytävää ja portaikkoa pitkin uloskäynnille 12 (esp. *Puerta 12*), joka oli lukossa, ja tallautuivat kuoliaaksi.

Tilastot
--------

| Sarja | Ottelut | Boca | Tasan | River |
| --- | --- | --- | --- | --- |
| Kansallinen sarja ja cup | 218 | 78 | 67 | 73 |
| Kansainväliset kilpailut | 30 | 10 | 11 | 9 |
| Amatööriottelut | 13 | 3 | 3 | 6 |
| Yhteensä | 261 | 91 | 81 | 88 |

*Tilastot 3. tammikuuta 2019 asti*

Lähteet
-------

1. ↑  Boca Juniors vs River Plate BBC. Viitattu 17.11.2010. (englanniksi)
2. ↑  Hänninen, Lauri: Kannattaja on kahdestoista pelaaja.  *Helsingin Sanomat*, 5.5.2007. HS arkisto (maksullinen). Viitattu 17.11.2010.
3. ↑  50 sporting things you must do before you die *The Observer*.  4.4.2004. Viitattu 17.11.2010. (englanniksi)
4. ↑  The 25 biggest club rivalries in world football - where does Real Madrid vs Atletico rank? *The Telegraph*.  26.5.2016. Viitattu 4.9.2019. (englanniksi)
5. 1 2 3 4  Dave Long: Class War: The story of the Buenos Aires Superclásico *footyanalyst.com*.  27.8.2018. Viitattu 4.9.2019. (englanniksi)
6. 1 2  Ciullini, Pablo: Superclásicos - Buenos Aires Derby  11.2.2011. RSSSF. Viitattu 4.9.2019. (englanniksi)
7. ↑  Henri Pitkänen: Silmävammoja, kyynelkaasua ja pahoinvointia pukukopissa – järjetön sekasorto Argentiinan klassikkoseurojen välillä, väkivaltainen hyökkäys bussin kimppuun johti odotetun finaalin siirtoon *YLE Urheilu*.  25.11.2018. Viitattu 4.9.2019. (englanniksi)
8. ↑  Henri Pitkänen: River Plate Etelä-Amerikan jalkapallomestariksi jatkoajalla *YLE Urheilu*.  25.11.2018. Viitattu 4.9.2019. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Superclásico**.
* Boca Juniors vs River Plate FIFA:n sivuilla (Arkistoitu – Internet Archive) (englanniksi)